FI
C 349/132
Euroopan unionin virallinen lehti
29.9.2023
Markkinatoimenpiteet 3.21 ETSK pitää olennaisen tärkeänä, että pohjakalastusta koskevat rajoitukset otetaan automaattisesti huomioon myös kolmansista maista tuoduissa tuotteissa, etenkin kun Euroopan unioni tuo 70 prosenttia kuluttamastaan kalasta ja kun tuhansia tonneja kalaa tulee Venäjän ja Kiinan kaltaisista maista jopa tullietuuksin (autonominen tariffikiintiö).
ETSK kehottaakin komissiota sisällyttämään toimintasuunnitelmaan markkinatoimenpiteitä, joilla varmistetaan sisäisten ja ulkoisten toimintalinjojen johdonmukaisuus ja yhtenäisyys sekä tasapuoliset toimintaedellytykset EU:n ja sen ulkopuolisten toimijoiden välillä.
Rahoitus 3.22 Komitea pitää valitettavana, ettei toimintasuunnitelmassa ehdoteta mitään lisärahoitustoimenpiteitä Euroopan komission ehdottaman vihreän siirtymän ja energiasiirtymän toteuttamiseksi.
Tällaisen suuruusluokan aloite, joka vaikuttaa lukuisiin pohjakalastusaluksiin, vaatii tuekseen tarvittavat kannustimet ja hyvitysmekanismit.
ETSK kehottaa antamaan julkista tukea tutkimukselle ja innovoinnille, jotta voidaan vähentää kosketusta merenpohjaan, sen sijaan, että vaihdetaan pyydyksiä tai romutetaan aluksia, mikä vaatii valtavasti rahaa, jota ei ole saatavilla nykyisistä rahastoista.
Lisäksi kalastusmenetelmien muuttamiselle on teknisiä esteitä.
ETSK kehottaa myös ottamaan huomioon kalastusalan kausiluonteisuuden ja erityisyyden.
ETSK esittää, että Euroopan meri- ja kalatalousrahaston lisäksi kalastukseen keskittyviä ohjelmia rahoitettaisiin myös Euroopan sosiaalirahastosta ja Euroopan aluekehitysrahastosta, jotta voitaisiin parantaa varojen ohjaamista alueille, jotka tarvitsevat niitä eniten.
Lisäksi komitea kehottaa Euroopan komissiota laatimaan seurantakertomuksia, joilla varmistetaan, että varoja käytetään ja jaetaan asianmukaisesti.
Sivusaaliit 3.23 ETSK on komission kanssa täysin samaa mieltä siitä, että meriympäristön herkkien lajien (kuten Biskajanlahden delfiini) joutuminen tahattomiksi saaliiksi on minimoitava ja siitä on päästävä mahdollisuuksien mukaan kokonaan eroon.
ETSK on huolissaan erityisen uhanalaisista haavoittuvista lajeista, kuten joistakin hailajeista, merikilpikonnista, merinisäk­ käistä (Itämeren pääaltaan pyöriäinen ja Välimeren munkkihylkeet) ja merilinnuista (baleaarienliitäjä).
ETSK kehottaa jäsenvaltioita toteuttamaan omia tai yhteisiä toimenpiteitä sivusaaliiden minimoimiseksi.
3.24 ETSK pitääkin tervetulleina eräiden jäsenvaltioiden viimeaikaisia toimenpiteitä, kun aluksille on otettu tarkkailijoita ja niillä on käytetty akustisia laitteita, jotka lähettävät ultraääniä delfiinien karkottamiseksi.
ETSK kehottaa vielä komissiota ja jäsenvaltioita varmistamaan, että pyyntikiellot kalastusalueilla herkkien lajien suojelemiseksi ovat tasapainoisia, ja ottamaan huomioon niiden merkittävät sosioekonomiset vaikutukset laivastoon.
3.25 ETSK on huolissaan ankeriaan kriittisestä tilanteesta ja muistuttaa neuvoston joulukuussa 2022 hyväksymistä päättäväisistä toimista tilanteen parantamiseksi: ne johtivat kuuden kuukauden pyyntikieltoon merellä ja virkistyskalas­ tuksen kieltämiseen kokonaan.
ETSK painottaa, että näillä toimenpiteillä on huomattava kielteinen vaikutus rannikkokalastukseen kaikkialla Euroopassa, ja kehottaa siksi analysoimaan lajin elpymisen edistymistä ennen uusien rajoittavien toimenpiteiden toteuttamista.
Komitea katsoo kuitenkin, että on olennaisen tärkeää ottaa huomioon kaikki kalastukseen ja muuhun kuin kalastukseen liittyvät vaikutukset ja parantaa asiaa koskevan lainsäädännön, esimerkiksi vesipolitiikan puitedirektiivin (19), luontodirektiivin ja meristrategiapuitedirektiivin, täytäntöönpanoa, jotta tilanteeseen saadaan mahdollisimman pian parannus ja voidaan välttää lisärajoitukset.
Muut ympäristöä pilaavat aineet 3.26 Viime vuosisadan sotien seurauksena pelkästään Itämeren pohjassa arvioidaan olevan noin 50 000 tonnia kemiallisia ammuksia, 500 000 tonnia tavanomaisia aseita ja 10 000 tonnia uponneita hylkyjä (20).
Tätä vaaraa kärjistää entisestään Venäjän raaka sotilaallinen hyökkäys Ukrainaan.
Mereen upotetut ammukset ovat todellinen uhka ihmisten hengelle ja meriympäristölle, ja ne vaarantavat kalastuksen ja merenkulun lisäksi myös muiden sinisen talouden alojen kehityksen.
ETSK kehottaa Euroopan komissiota ja jäsenvaltioita ryhtymään konkreettisiin toimiin merenpohjan puhdistamiseksi ja toteuttamaan lainsäädännöllisiä toimenpiteitä vesistöjen suojaamiseksi näiltä vaaroilta.
ETSK korostaa Euroopan elintarviketurvallisuusviranomaisen sekä jäsenvaltioiden meristrategiapuitedirektiivin mukaisten kansallisten ohjelmien merkitystä meriympäristön suojelemisessa turvallisen ja terveellisen ruoan lähteenä ihmisille.
(19) (20)
Euroopan parlamentin ja neuvoston direktiivi 2000/60/EY, annettu 23 lokakuuta 2000, yhteisön vesipolitiikan puitteista (EYVL L 327, 22.12.2000, s. 1).
Clearing chemical and conventional munitions from the sea (Euractiv).